Socialinės apsaugos ir darbo ministerijai 2020-05-11 Nr. (1.19 -2020-288)2-

El. paštas post@socmin.lt Į 2020-04-23 Nr.20-6093

**DĖL Lietuvos Respublikos socialinės apsaugos ir darbo ministro įsakymo „Įvaikinimo organizavimo Lietuvos respublikoje tvarkos aprašo patvirtinimo" projekto Nr.20-6093** **derinimo**

Vaiko teisių apsaugos kontrolierė, susipažinusi su pateiktu derinti Lietuvos Respublikos socialinės apsaugos ir darbo ministro įsakymo „Įvaikinimo organizavimo Lietuvos Respublikoje tvarkos aprašo patvirtinimo“ projektu Nr. 20-6093 (toliau – Projektas), teikia žemiau išdėstytas pastabas ir pasiūlymus jo tobulinimui:

1. Papildyti Projekto 2 punktą nuoroda į Įvaikintojų parinkimo galimam įvaikinti vaikui ir įvaikintojų parinkimo rastam vaikui laikinai globoti tvarkos aprašą, patvirtintą Valstybės vaiko teisių apsaugos ir įvaikinimo tarnybos direktoriaus 2017 m. gruodžio 14 d. sakymu Nr. BV-113. Priešingu atveju, nesant nuorodos į šį teisės aktą, įvertinant tai, kad Projektas yra aukštesnės teisinės galios teisės aktas, Projekto kontekste neaišku kokiais kriterijais vadovausis Įvaikintojų parinkimo komisija, parinkdama labiausiai vaiko interesus ir poreikius atitinkančius (-antį) įvaikintojus (-ą).
2. Ikiteisminio įvaikinimo organizavimo procesas susideda iš įvaikinimo galimybių įvertinimo, vaiko rengimo įvaikinti, galimų įvaikintojų tinkamumo būti įtėviais patikrinimo, asmenų, siekiančių įvaikinti siūlomą vaiką, vaiko parinkimo procedūros. Visos šios procedūros (įvaikinimo organizavimo etapai) turi būti išsamiai ir tiksliai reglamentuotos. Sutiktina, kad dėl proceso sudėtingumo, etapų gausos, yra sudėtinga reglamentuoti procedūras viename teisės akte, tačiau įvertinant Projekto pavadinimą, Projekto 1 punkte nurodytą teisės akto reguliavimo sritį, siūlytina papildyti Projektą nuostatomis dėl visų ikiteisminio įvaikinimo procedūrų ir nuorodomis į jas reglamentuojančius kitus poįstatyminius teisės aktus.
3. Patikslinti ir suvienodinti Projekte nurodytus subjektus, parenkančius labiausiai vaiko interesus ir poreikius atitinkančius įvaikintojus (Projekto 4 punkte nurodyta Tarnyba, 14 punkte – Įvaikintojų parinkimo komisija, 17, 36, 53.4 punktuose – Tarnybos direktorius).
4. Atkreiptinas dėmesys, kad Projektas nustato tik deklaratyvų Įvaikintojų parinkimo komisijos, Tarptautinio įvaikinimo komisijos dalyvavimą įvaikinimo organizavimo procese, nes Projekte nėra nuorodų, kokiais kriterijais vadovaujantis komisijos teikia rekomendacijas, o sprendimas dėl būsimų įtėvių parinkimo, vaikų įrašymo į Galimų įvaikinti vaikų, atitinkančių specialiuosius kriterijus, sąrašą ir kt. priskiriamas Tarnybos direktoriaus kompetencijai. Nėra aiškiai nustatyta procedūra dėl būsimų įvaikintojų parinkimo tais atvejais, kai Tarnybos direktorius nesutinka su komisijų rekomendacijomis.

Įvertinant įvaikinimo proceso jautrumą, būtina užtikrinti jo skaidrumą ir priimamų sprendimų objektyvumą bei pagrįstumą. Siūlomas reglamentavimas neeliminuoja galimybės priimti nesąžiningų, neobjektyvių ir neskaidrių sprendimų, nes nepakankami detalizuojami (Projekto 14 punktas) asmens, siekiančio įvaikinti siūlomą vaiką, atrankos vykdymo principai, šių asmenų parinkimas tam tikram vaikui priklauso nuo vieno asmens – Tarnybos direktoriaus (Projekto 17, 28, 36, 53 ir su jais susiję punktai) ir yra nekontroliuojamas.

Siūlytina svarstyti tikslingumą įvesti įvaikintojų parinkimo proceso kontrolės mechanizmą, nustatant kad komisijų sprendimus dėl įvaikintojų parinkimo proceso (griežtai standartizuoto) objektyvumą įvertina ir komisijos sprendimą tvirtina Tarnybos direktorius.

1. Papildyti Projekto 4 punktą, nurodant kaip sudaroma Įvaikintojų parinkimo komisija (komisijos sudarymo principus ir (nepersonalinę) sudėtį). Šiuo metu nacionalinio įvaikinimo komisija sudaryta iš Tarnybos valstybės tarnautojų, pavaldžių Tarnybos direktoriui. Tokia komisijos sudarymo praktika, įvertinant siūlomą sprendimų dėl įvaikintojų parinkimo algoritmą, neeliminuoja nesąžiningų sprendimų priėmimo ir sudaro prielaidas abejonėms dėl įvaikinimo proceso skaidrumo.
2. Siekiant įvaikinimo ir įvaikintojų parinkimo skaidrumo, visi procesai turėtų būti formalizuoti ir standartizuoti. Todėl siūloma Projekte atsisakyti nuostatų dėl „laisvos formos rekomendacijos“ teikimo (Projekto 5.1 -5.3, 35 punktai). Manytina, kad rekomendacijos (sprendimo) forma turėtų būti patvirtinta poįstatyminiu, o ne Tarnybos vidaus darbo organizavimą reguliuojančiu teisės aktu, šios formos turinys turėtų būti informatyvus ir pagrindžiantis komisijos išvadas (rekomendacijas) dėl labiausiai vaiko poreikius ir interesus atitinkančio konkretaus įvaikintojo (-ų).
3. Tobulinti Projekto 5 punkto ir jo papunkčių formuluotes – 5.1 punkte yra ketinimų nustatyti sprendimo (rekomendacijos teikimo) priėmimo tvarką (balsų dauguma) požymių nacionalinio įvaikinimo kontekste, tačiau kituose punkto papunkčiuose rekomendacijų priėmimo tvarka nenurodoma. Taip pat turėtų būti patikslinta, ar 5.1 punkte nurodyta įvaikintojų parinkimo komisija narių balsų dauguma „raštu teikia laisvos formos rekomendaciją“, ar priima sprendimą dėl labiausiai galimo įvaikinti vaiko, įrašyto į Galimų įvaikinti vaikų sąrašo, interesus ir poreikius atitinkančių įvaikintojų (-o) parinkimo.
4. Siūlytina svarstyti galimybę tikslinti Projekto 5 punkto ir jo papunkčių formuluotes, suvienodinant rekomendacijų turinį, nes:
* nacionalinio įvaikinimo atveju (5.1 papunktyje) rekomendacijoje turi būti „nurodomi argumentai, kodėl konkretus įvaikintojas labiausiai atitinka vaiko interesus ir poreikius“;
* tarptautinio įvaikinimo atveju (5.2 papunktis) rekomendacijai nekeliami reikalavimai nurodyti argumentus, tačiau yra formuluotė „jei sąraše yra asmenų, kurių lūkesčiai atitinka šį konkretų vaiką (teikiant rekomendaciją dėl galimo įvaikinti vaiko, nurodomas jo vardas, pavardė, lytis ir gimimo data). Tai leidžia daryti prielaidą, kad bus palaikoma praktika, kai ne vaikui parenkami įtėviai (įvaikintojai), o įvaikintojams parenkamas jų lūkesčius atitinkantis vaikas, kas iš esmės prieštarautų Projekto 2 nurodytų tarptautinių ir nacionalinių teisės aktų nuostatoms;
* Tarptautinio įvaikinimo atvejais, kai priimančiosios (-iųjų) valstybės (-ių) kompetentingos (-ų) institucijos (-ų) randa asmenis (-į), pasirengusius (-į) įvaikinti konkretų galimą įvaikinti vaiką (5.3 papunktis), nustatytas reikalavimas pateikti argumentus, kodėl konkretus įvaikintojas labiausiai atitinka vaiko interesus ir poreikius, prieš tai įvertinus informaciją „kaip jie (jis) gali patenkinti galimo įvaikinti vaiko poreikius, ir apie numatomas taikyti priemones, padėsiančias galimam įvaikinti vaikui lengviau adaptuotis naujoje aplinkoje“.
1. Siūlytina tikslinti 5.3 papunkčio formuluotę, vietoj žodžių „konkretų“ įrašant „siūlomą“.
2. Įvertinti, ar Projekto 7 punkte nustatytas terminas priimti sprendimą dėl galimo įvaikinimo yra proporcingas siekiui skatinti nacionalinį įvaikinimą, užtikrinti brolių ir seserų neišskyrimo principo įgyvendinimą.
3. Papildyti Projekto 8 punktą, nustatant terminą, per kurį Tarnyba turi pateikti informaciją apie galimą įvaikinti vaiką.
4. Įvertinant Projekto 10 punkte asmenims nustatytą terminą (pareigą) pateikti sutikimą ar atsisakymą įvaikinti galimą įvaikinti vaiką, tikslinga Projekto 9 punkte nustatyti terminą, per kurį globėjas (rūpintojas) privalo sudaryti sąlygas asmenims (-iui) susipažinti su galimu įvaikinti vaiku.

Ta pati pastaba taikytina Projekto 21 punktui.

1. Projekto rengėjai teikiamo derinti projekto lydraštyje nenurodė, kad priėmus Įvaikinimo organizavimo tvarkos aprašą bus pripažintas netekusiu galios Įvaikintojų parinkimo galimam įvaikinti vaikui ir įvaikintojų parinkimo rastam vaikui laikinai globoti tvarkos aprašas, patvirtintas Valstybės vaiko teisių apsaugos ir įvaikinimo tarnybos direktoriaus 2017 m. gruodžio 14 d. įsakymu Nr. BV-113. Todėl nėra tikslinga Projekto 14 punkte atkartoti paminėto teisės akto nuostatų.

Tuo atveju, jei Projekto rengėjai ketina ateityje pripažinti netekusiu galios Įvaikintojų parinkimo galimam įvaikinti vaikui ir įvaikintojų parinkimo rastam vaikui laikinai globoti tvarkos aprašą, derinamame Projekte (siūlytina atskirame skirsnyje) turėtų būti detaliau reglamentuoti tiek su parinkimu susiję kriterijai, tiek parinkimo proceso organizavimas (komisijų sudarymas, veikla, sprendimų priėmimas, kt.).

1. Siūlytina svarstyti tikslingumą tobulinti Projekto 14 punkto formuluotes, įvertinant Civilinio kodekso 3.223 straipsnio turinį.
2. Siekiant Projekto nuostatų dermės su Civilinio kodekso 3.209 straipsnio 2 dalies nuostatomis (įvaikinti leidžiama tik tuos vaikus, kurie įrašyti į įvaikinamų vaikų apskaitą (sąrašą), išskyrus atvejus, kai įvaikinamas sutuoktinio vaikas arba kai įvaikinamas vaikas, gyvenantis įvaikintojo šeimoje), siūloma tikslinti Projekto 14.1 papunkčio formuluotę, vietoj žodžių „kuris atitinka nors vieną iš Apskaitos aprašo 4 punkte nurodytų sąlygų“, įrašant žodžius „kuris įrašytas į Galimų įvaikinti vaikų sąrašą“.

Atkreiptinas dėmesys, kad Projekto rengėjų siūlomas teisinis reguliavimas, kai vaikui pradedamas įvaikintojų parinkimas jo neįrašius į Galimų įvaikinti vaikų sąrašą, o tik esant sąlygoms, kurios suponuoja jo įrašymą į sąrašą, ne tik neatitinka Civilinio kodekso reikalavimų, bet ir sudaro tiesiogines prielaidas piktnaudžiavimui įvaikinimo organizavimo srityje ir diskredituoja patį įvaikinimo procesą.

1. Ta pati pastaba taikytina ir Projekto 16 punktui. Pažymėtina, kad Apskaitos aprašo 4 punkte nurodytų sąlygų egzistavimas, iki vaiko įrašymo į Galimų įvaikinti vaikų sąrašą, nesukuria vaikui galimo įvaikinti vaiko teisinio statuso.
2. Tikslinti 16.5-16.6 papunkčių formuluotes, išbraukiant žodžių junginius „jeigu šie duomenys yra žinomi“. Šis siūlymas paremtas teisės aktuose nustatytomis Tarnybos ir jos teritorinių padalinių funkcijomis, kurių tinkamas vykdymas suponuoja, jog Tarnybos teritoriniams padaliniam negali būti nežinomi duomenys apie galimo įvaikinti vaiko giminaičius (giminystės ryšys, tarpusavio emociniai ryšiai), taip pat apie jį lankančius asmenis (vardas ir pavardė, giminystės ir (ar) emociniai ryšiai).
3. Papildyti ir patikslinti Projekto 19.7 papunkčio formuluotę, po žodžio „vaiko“ įrašant „specifinius poreikius ir (ar) specialiuosius ugdymo poreikius“.
4. Siūlytina įvertinti skirtingą duomenų apie vaiką pateikimo potencialiems įvaikintojams apimtį ir, jei nėra tam objektyviai pagrįstų priežasčių, suvienodinti reglamentavimą (Projekto 19.5, 32, 53.2 punktai ir papunkčiai).
5. Tikslinti Projekto 27 punkto formuluotę, suderinant šio punkto nuostatas su Civilinio kodekso 3.224 straipsnio 2 dalies nuostatomis.

Taip pat tikslinant Projekto 27 punkto formuluotę yra reikšmingos Asmenų, norinčių įvaikinti vaikus, ir galimų įvaikinti vaikų apskaitos Lietuvos Respublikoje tvarkos aprašo 12 punkto nuostatos, pagal kurias tarptautiniam įvaikinimui siūlomi tik vaikai, atitinkantys specialiuosius kriterijus.

1. Tikslinti 32 punkto formuluotę, vietoj žodžio „konkretų“ įrašant „siūlomą“.
2. Manytina, kad Projekte turėtų būti reglamentuotas vaiko nuomonės išklausymas dėl parinktų įvaikintojų ir vaiko sutikimo, kad jį įvaikintų konkretūs asmenys. Šiuo metu vaiko nuomonės išklausymas nustatytas dėl įvaikinimo apskritai. Projekto nuostatos akcentuoja būsimų įvaikintojų sutikimą įvaikinti pasiūlytą vaiką, tačiau nėra nustatytas vaiko nuomonės išklausymas dėl konkrečių įvaikintojų ikiteisminiame įvaikinimo organizavimo procese.
3. Asmenų, norinčių įvaikinti vaikus, ir galimų įvaikinti vaikų apskaitos Lietuvos Respublikoje tvarkos aprašas, nustatantis asmenų, norinčių įvaikinti vaikus, ir galimų įvaikinti vaikų apskaitą Lietuvos Respublikoje: reguliuoja įrašymo į sudaromus asmenų, norinčių įvaikinti ir galimų įvaikinti vaikų sąrašus ir išbraukimo iš jų sąlygas ir tvarką, galimų įvaikinti vaikų, kurie atitinka Apraše nustatytus specialiuosius kriterijus, sąrašo sudarymą, gautų duomenų tvarkymą ir panaudojimą, yra patvirtintas Lietuvos Respublikos Vyriausybės nutarimu. Šis dokumentas reglamentuoja tik dalį įvaikinimo organizavimo procesų, tačiau yra aukštesnės teisinės galios nei parengtas Projektas. Įvertinant Projekte (1 punktas) nurodomą santykių reguliavimo apimtį, manytina, jog Projektas turėtų būti tvirtinamas ne socialinės apsaugos ir darbo ministro įsakymu, o Lietuvos Respublikos Vyriausybės nutarimu.
4. Atsižvelgiant į projektu reguliuojamų santykių svarbą ir korupcijos riziką, poreikį užtikrint reguliuojamų santykių (procesų ir sprendimų priėmimo) skaidrumą bei objektyvumą, siūlytina pateikti Projektą kompetentingų institucijų įvertinimui antikorupciniu požiūriu.

Vaiko teisių apsaugos kontrolierė Edita Žiobienė

Eivilė Žemaitytė, tel. (8 5) 210 7175, el. paštas eivile.zemaityte@vtaki.lt